b'\n_START_ARTICLE_\nSuomen somalit\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2012 lopussa Suomessa asui 14\xc2\xa0769 ihmist\xc3\xa4, joiden \xc3\xa4idinkieli oli somali. Luvussa on mukana sek\xc3\xa4 nykyisi\xc3\xa4 ja entisi\xc3\xa4 Somalian kansalaisia ett\xc3\xa4 somalialaisille vanhemmille Suomessa syntyneit\xc3\xa4 lapsia. Lasten osuus kaikista somaliankielisist\xc3\xa4 oli 37\xc2\xa0%. Somalia \xc3\xa4idinkielen\xc3\xa4\xc3\xa4n puhuvat ovat olleet Suomen suurin vieraskielinen v\xc3\xa4est\xc3\xb6ryhm\xc3\xa4 viron- ja ven\xc3\xa4j\xc3\xa4nkielisten j\xc3\xa4lkeen. Vuodesta 2016 l\xc3\xa4htien somali on ollut arabian j\xc3\xa4lkeen Suomen nelj\xc3\xa4nneksi puhutuin vieras kieli._NEWLINE_Vuonna 2014 somalia \xc3\xa4idinkielen\xc3\xa4 puhuvia oli 16 721. Heist\xc3\xa4 naispuolisia on 8 005 (48\xc2\xa0%) ja miespuolisia 8 716 (52\xc2\xa0%). Lasten osuus somaliankielisist\xc3\xa4 oli 6 082 (36\xc2\xa0%). 84 prosenttia Suomen somalinkielisist\xc3\xa4 asuu Uudenmaan maakunnassa._NEWLINE_Vuonna 2015 Suomessa asui 7\xc2\xa0261 Somalian kansalaista. Vuosina 2007\xe2\x80\x932014 Suomen kansalaisuuden sai noin 3 800 entist\xc3\xa4 Somalian kansalaista._NEWLINE_Suomeen tulleiden somalinaisten kokonaishedelm\xc3\xa4llisyysluku (lapsim\xc3\xa4\xc3\xa4r\xc3\xa4, jonka naiset keskim\xc3\xa4\xc3\xa4rin saavat elinaikanaan) oli vuosina 2012\xe2\x80\x932014 3,50. Suomalaisten naisten kokonaishedelm\xc3\xa4llisyysluku on 1,86.\n_START_SECTION_\nTy\xc3\xb6llisyys ja koulutus\n_START_PARAGRAPH_\nVuonna 2003 Somalian kansalaisten huoltosuhde (v\xc3\xa4est\xc3\xb6/ty\xc3\xb6lliset) oli 9,7. Se oli kahdestatoista suurimmasta ulkomaalaisryhm\xc3\xa4st\xc3\xa4 heikoin. Koko v\xc3\xa4est\xc3\xb6n osalta huoltosuhde oli 2,2. Tilastokeskuksen mukaan vuoden 2008 lopussa Somalian kansalaisten ty\xc3\xb6tt\xc3\xb6myysaste oli 55,2\xc2\xa0% ja ty\xc3\xb6llisyysaste 21,7\xc2\xa0%. Somalien ty\xc3\xb6llistyminen on heikkoa muun muassa kielitaidon puutteen ja alhaisen koulutustason vuoksi. Kes\xc3\xa4ll\xc3\xa4 2017 ty\xc3\xb6tt\xc3\xb6myysaste oli edelleen l\xc3\xa4hes 55\xc2\xa0%._NEWLINE_Joka nelj\xc3\xa4nnell\xc3\xa4 somalialaisella ei ole edes perustason tutkintoa. Erityisesti naiset ovat huonosti koulutettuja. Nuorempien somalisukupolvien osalta t\xc3\xa4m\xc3\xa4n on ennustettu korjaantuvan nopeasti suomalaisen koululaitoksen vaikutuksesta. Arviot ovat kuitenkin muuttuneet, sill\xc3\xa4 elokuussa 2017 L\xc3\xa4nsi-Suomen Somaliseuran puheenjohtaja Sagal Mohamud Ali totesi olevansa huolestunut toisen polven somaleista._NEWLINE_Perusasteen j\xc3\xa4lkeisiss\xc3\xa4 tutkintoon t\xc3\xa4ht\xc3\xa4\xc3\xa4viss\xc3\xa4 opinnoissa somaliankieliset muodostivat 2,7\xc2\xa0% vieraskielisist\xc3\xa4 opiskelijoista. Somaliankielisten osuus vieraskielisest\xc3\xa4 v\xc3\xa4est\xc3\xb6st\xc3\xa4 vuoden 2007 lopussa oli 5,67\xc2\xa0%. Suurin osa somaleista opiskeli ammatillisessa koulutuksessa.\n_START_SECTION_\nJ\xc3\xa4rjest\xc3\xb6t\n_START_PARAGRAPH_\nSuomen Somaliliitto on vuonna 1996 perustettu Suomen somalien kattoj\xc3\xa4rjest\xc3\xb6, jonka puheenjohtajana toimii t\xc3\xa4ll\xc3\xa4 hetkell\xc3\xa4 Arshe Said. J\xc3\xa4rjest\xc3\xb6 ilmoittaa tavoitteekseen edist\xc3\xa4\xc3\xa4 somalitaustaisten mahdollisuuksia kehitty\xc3\xa4 aktiivisiksi kansalaisiksi oikeuksineen ja velvollisuuksineen ja toimia yhteiskunnallisena vaikuttajana somaleja koskevassa p\xc3\xa4\xc3\xa4t\xc3\xb6ksenteossa. Somaliliitto j\xc3\xa4rjest\xc3\xa4\xc3\xa4 esimerkiksi neuvontaa suomalaiseen ty\xc3\xb6el\xc3\xa4m\xc3\xa4\xc3\xa4n liittyen._NEWLINE_Kanava Nuoriso Ry on vuonna 1995 perustettu ja 1998 rekister\xc3\xb6ity somalialaisvetoinen nuorisoj\xc3\xa4rjest\xc3\xb6, jonka toiminnanjohtaja on Mohamed Musse. J\xc3\xa4rjest\xc3\xb6 pyrkii ehk\xc3\xa4isem\xc3\xa4\xc3\xa4n erityisesti somalialaistaustaisten nuorten syrj\xc3\xa4ytymist\xc3\xa4 ja jengiytymist\xc3\xa4 esimerkiksi katupartioinnin, sovittelu- ja neuvottelutoiminnan, keskustelutilaisuuksien ja valistustoiminnan avulla._NEWLINE_Suomi\xe2\x80\x93Somalia-seura on suomalainen yst\xc3\xa4vyysseura, jonka perustivat suomalaiset kehitysyhteisty\xc3\xb6ss\xc3\xa4 Somaliassa 1980-luvulla toimineet terveydenhuollon ja koulutuksen asiantuntijat. _NEWLINE_Eduskuntaan ei ole valittu somaliedustajaa. L\xc3\xa4himm\xc3\xa4ksi p\xc3\xa4\xc3\xa4si vuoden 2007 eduskuntavaaleissa Zahra Abdulla, joka ylsi toiselle varasijalle 4 198 \xc3\xa4\xc3\xa4nell\xc3\xa4.\n_START_SECTION_\nKehitysyhteisty\xc3\xb6\n_START_PARAGRAPH_\nSomalia oli aiemmin Suomen kehitysavun kohdemaa. Vuonna 2004 somalialaiset kansalaisj\xc3\xa4rjest\xc3\xb6t perustivat Suomen Somalia-verkoston jatkamaan kehitysyhteisty\xc3\xb6t\xc3\xa4. Suomen somalien kansalaisj\xc3\xa4rjest\xc3\xb6t ovat muun muassa kunnostaneet ja yll\xc3\xa4pit\xc3\xa4neet kouluja ja terveyskeskuksia._NEWLINE_Somalian terveydenhuoltoa avustava Sahed Ry (Somali Association of Healthcare & Education Development) yll\xc3\xa4pit\xc3\xa4\xc3\xa4 maan rauhallisessa keskiosassa terveyskeskuksia ja kouluja. _NEWLINE_Kansainv\xc3\xa4lisen siirtolaisj\xc3\xa4rjest\xc3\xb6n (IOM) Suomen toimisto yritt\xc3\xa4\xc3\xa4 k\xc3\xa4ytt\xc3\xa4\xc3\xa4 Suomessa koulutettuja somalialaisia terveydenhuollon ammattilaisia kouluttamaan somalialaisia terveydenhuollon ammattilaisia Pohjois-Somaliassa. Tarkoituksena on luoda Somaliassa infrastruktuuri paluumuuttoa varten.\n_START_SECTION_\nKulttuuri\n_START_PARAGRAPH_\nUskonnon merkitys on somaliperheiss\xc3\xa4 suurempi kuin suomalaisissa perheiss\xc3\xa4 keskim\xc3\xa4\xc3\xa4rin. Vaikka l\xc3\xa4hes kaikki somalit ovat muslimeita, on perheiden ja yksil\xc3\xb6iden v\xc3\xa4lill\xc3\xa4 suuria eroja siin\xc3\xa4, kuinka uskontoon liittyvi\xc3\xa4 s\xc3\xa4\xc3\xa4nt\xc3\xb6j\xc3\xa4 tulkitaan ja noudatetaan. Somalinaisten pukeutuminen Suomessa vaihtelee suurista hunnuista ja kasvojen peitt\xc3\xa4misest\xc3\xa4 tiukkoihin farkkuihin ja paljastaviin pikkupaitoihin. Suomessa asuu my\xc3\xb6s kristityksi k\xc3\xa4\xc3\xa4ntyneit\xc3\xa4 somaleja ja ateistisomaleja._NEWLINE_Somaliassa 95\xc2\xa0%:ia naisista ymp\xc3\xa4rileikataan, ja poliisi ep\xc3\xa4ilee, ett\xc3\xa4 my\xc3\xb6s Suomesta l\xc3\xa4hetet\xc3\xa4\xc3\xa4n lapsia ymp\xc3\xa4rileikattaviksi. Tytt\xc3\xb6jen ymp\xc3\xa4rileikkaus uskonnollisista syist\xc3\xa4 on Suomessa laitonta. Voima-lehden vuonna haastatteleman somalialaissyntyisen tyt\xc3\xb6n ja Tytt\xc3\xb6jen Talo -projektivet\xc3\xa4j\xc3\xa4n mukaan my\xc3\xb6s Suomesta vied\xc3\xa4\xc3\xa4n lapsia ulkomaille silvottavaksi. Vaikka 1990-luvun alussa Suomeen muuttaneet somalit pitiv\xc3\xa4t tytt\xc3\xa4riens\xc3\xa4 ymp\xc3\xa4rileikkausta itsest\xc3\xa4\xc3\xa4nselvyyten\xc3\xa4, Ihmisoikeusliiton Saido Mohamedin mukaan asia ei en\xc3\xa4\xc3\xa4 ole niin. Asia saattaa kuitenkin nousta esiin vanhassa kotimaassa vieraillessa ja siksi keskustelua pit\xc3\xa4\xc3\xa4 h\xc3\xa4nen mielest\xc3\xa4\xc3\xa4n jatkaa Suomessakin. Vuonna 2015 ilmestyneen kirjan Suomen somalit mukaan tytt\xc3\xb6jen ymp\xc3\xa4rileikkauksista on luovuttu, ja vanhemmat pyrkiv\xc3\xa4t saamaan tytt\xc3\xa4rilleen hyv\xc3\xa4n koulutuksen._NEWLINE_Somalit katsovat Suomessa ainakin yhdeks\xc3\xa4\xc3\xa4 somaliankielist\xc3\xa4 televisiokanavaa, joista nelj\xc3\xa4ll\xc3\xa4 on oma edustaja Suomessa._NEWLINE_Vuoden suuria juhlia ovat Id al-Fitr paastokuukausi ramadanin p\xc3\xa4\xc3\xa4ttymisen kunniaksi ja Id al-Adha.'